Børge Klit Johansen (KRF), 2001-01-25:
Ofte er det mennesker, der er så syge, at de bliver mere syge af arbejdsprøvningen, og andre er i arbejdsprøvningssystemet i årevis, op til 4-5 år.
Borgerne udtaler, at ofte er det ikke selve arbejdsprøvningen, der er det værste, men derimod usikkerheden, utrygheden.
Man får ikke handlingsplaner, man skal arbejde mere, får man at vide.
Men man får ikke at vide, hvad næste skridt i arbejdsprøvningen er, og hvornår det kommer.
Man må bare vente i usikkerhed, og i denne ventetid er det så, det kan ske, at sygedagpengene ophører, og man bliver overladt til kontanthjælpssystemet.
Men er man så heldig eller rettere uheldig at være godt gift, og ægtefællen har en lønindkomst - ja, så kan man ikke få kontanthjælp og ender i det sorte hul, og i dette sorte hul, uden kontanthjælp og uden viden om, hvad der skal ske fremover, er der adskillige borgere i Danmark, der har måttet gå fra hus og hjem. Det er utrolig mange sørgelige livshistorier, vi er blevet bekendt med i de senere år, og derfor er det positivt, at vi nu får en ny ændring af loven.
Der fastlægges regler om undersøgelsen af arbejdsevne, om sagsbehandling og om fremgangsmåder.
Der er et antal kommuner, der i samarbejde med Socialministeriet har udarbejdet »den gode sagsbehandlingsmetode«, og det er meningen, at den skal bruges i alle kommuner, og at alle sagsbehandlere skal efteruddannes i brugen af den.
Dette ser vi i Kristeligt Folkeparti meget frem til, så vi i langt højere grad rundt om i landet vil se medmennesker, der ikke længere kan klare et fuldtidsarbejde, blive behandlet værdigt og med respekt, så de er trygge og helt præcist ved, hvad der skal ske og hvornår, og hele tiden er med i beslutningerne.
Hvis borgerne kan udføre noget arbejde, skal de tilbydes fleksjob, som kan formidles af en formidlingsenhed eller af andre virksomheder, men det vigtigste er, at dette arbejde foregår effektivt og med respekt for den enkelte borger. Et andet punkt på min ønskeliste til førtidspensionsreformen var, at borgere, der er så syge, at de bliver mere syge af arbejdsprøvning, skal have lov til at slippe for at blive trukket igennem et arbejdsprøvningssystem, som blot påfører dem smerte og alligevel ikke nogen sinde vil sætte dem i stand til at klare et job.
Derfor er vi i Kristeligt Folkeparti glade for, at det i § 71, stk. 2, er nævnt, at i tilfælde, hvor det er åbenbart formålsløst at trække borgere igennem arbejdsprøvning, skal borgerne skånes for dette.
Der er rigtig mange positive elementer i forslaget til førtidspensionsreform, bl.a. at borgere, der er visiteret til fleksjob, får ret til ledighedsydelse, og at også borgere, der er ansat i fleksjob, har ret til ledighedsydelse under ferie.
Personer, der er visiteret til fleksjob, skal have mulighed for at få fleksydelse fra det 60. år, når de trækker sig tilbage fra arbejdsmarkedet.
Denne del af forslaget har til formål at sikre efterlønslignende rettigheder til personer i fleksjob.
Vi har alle været meget bekymrede over, at folk på fleksjob ikke havde mulighed for at få efterløn, når de engang forlod arbejdsmarkedet, og derfor har vi i Kristeligt Folkeparti været meget optaget af at få også dette område sikret.
Det var rent faktisk et af de punkter, jeg havde på min og Kristeligt Folkeparti ønskeliste over de elementer, som skulle med i en ny førtidspensionsreform, hvis
Kristeligt Folkeparti skulle støtte den.
Med dette forslag om fleksydelse sker der en forbedring af tilbagetrækningsmulighederne og vilkårene for personer i fleksjob, og det var det, der var meningen.
For Kristeligt Folkeparti er det allervigtigste i sagen ikke, om denne fleksydelse administreres af Socialministeriet eller af a-kasserne.
For os er det vigtigste, at fleksjobbernes vilkår forbedres, og det bliver de med dette forslag.
Et andet godt element i reformen er, at borgeren selv kan anmode kommunalbestyrelsen om at få taget sin førtidspensionssag op, og at kommunalbestyrelsen skal træffe afgørelse senest 3 måneder efter tidspunktet for sagens overgang til behandling efter reglerne om førtidspension.
Således skulle borgerne i fremtiden blive skånet for de lange ventetider, de måneder og år, hvor de har ventet i uvished om, hvad der skulle ske og hvornår.
Utrygheden har været til at skære i for mange borgere, og de har følt sig uværdigt behandlet og ydmyget i systemet.
Der er en lang række rigtig gode elementer i forslaget, og Kristeligt Folkeparti støtter det.